শেষ নভো-বন্দি-দশা! কবে পৃথিবীতে ফিরছেন সুনীতা উইলিয়ামস?

ওয়েব ডেস্ক: অবশেষে মহাকাশের বন্দিদশা কাটিয়ে পৃথিবীর বুকে ফিরতে চলেছেন মহাকাশচারী সুনীতা উইলিয়ামস (Sunita Williams)। আন্তর্জাতিক স্পেস স্টেশন (International Space Station) ছেড়ে এবার বাড়ি ফিরবেন তিনি। এর মাঝে কেটে গিয়েছে দশটি মাস। বিভিন্ন কারণে মহাকাশে আটকে পড়েছিলেন মার্কিন মহাকাশচারী সুনীতা উইলিয়ামস এবং বুচ উইলমোর (Butch Wilmore)। কিন্তু এবার তাঁদের মহাশূন্যের জীবন শেষ হতে চলেছে।

সম্প্রতি, আমেরিকার মহাকাশ গবেষণা সংস্থা নাসা (NASA) এক সাংবাদিক বৈঠকে তাঁদের ফেরার চূড়ান্ত তারিখ ঘোষণা করেছে। কিন্তু কবে? আসলে, প্রথমে ঠিক হয়েছিল, ১৯ মার্চ পৃথিবীতে ফিরবেন সুনীতা এবং বুচ। তবে এখন সেখানের বেশ কিছু পরিস্থিতিতে পরিবর্তন হয়েছে। তাই নাসা তাঁদের পৃথিবীতে ফিরিয়ে আনার দিন এগিয়ে এনেছে। আগামী ১৬ মার্চ তারিখটিকেই চূড়ান্ত করেছে নাসা। বিষয়টি নিশ্চিত করেছেন নাসার আইএসএস প্রোগ্রাম ম্যানেজার ডানা ওয়েইগেল।

আরও পড়ুন: ২৫০০ কোটি কিমি পাড়ি দিল নাসার ভয়েজার ১!

কিন্তু কীভাবে ফেরানো হবে দুই মহাকাশচারীকে? নাসার পরিকল্পনা অনুযায়ী, ১২ মার্চ স্পেসএক্সের ক্রিউ-১০ মহাকাশযান আন্তর্জাতিক স্পেস স্টেশনের উদ্দেশে রওনা দেবে। এই মিশনে অংশ নেবেন নাসার দুই মহাকাশচারী অ্যান ম্যাক্লেন এবং নিকোল আয়ার্স, জাপানের মহাকাশ সংস্থা জাক্সার মহাকাশচারী তাকুয়া ওনিশি এবং রাশিয়ার মহাকাশচারী কিরিল পেসকভ। সেখানে পৌঁছনোর পর তাঁরা গবেষণার দায়িত্ব বুঝে নেবেন এবং সুনীতা ও বুচ তাঁদের সঙ্গেই স্পেসএক্সের ক্যাপসুলে চড়ে পৃথিবীতে ফিরবেন।

প্রসঙ্গত, ২০২৪ সালের ৫ জুন বোয়িং স্টারলাইনার মহাকাশযানে চড়ে আন্তর্জাতিক স্পেস স্টেশনে পাড়ি দেন সুনীতা উইলিয়ামস এবং বুচ উইলমোর। সেই মিশনটি মাত্র আট দিনের জন্য নির্ধারিত ছিল। কিন্তু উৎক্ষেপণের পরই বোয়িং স্টারলাইনারের প্রযুক্তিগত ত্রুটি ধরা পড়ে। ফলে ওই মহাকাশযানে তাঁদের ফিরিয়ে আনার ঝুঁকি নেয়নি নাসা। বাধ্য হয়ে আন্তর্জাতিক স্পেস স্টেশনে দীর্ঘদিন আটকে থাকতে হয় দুই মহাকাশচারীকে।