পৃথিবীতে ফিরে কেমন অনুভূতি হবে সুনীতা উইলিয়ামসের?

ওয়েব ডেস্ক: সব কিছু ঠিকঠাক চললে ১৯ মার্চ আন্তর্জাতিক মহাকাশ স্টেশন (International Space Station) থেকে পৃথিবীতে ফিরবেন সুনীতা উইলিয়ামস (Sunita Williams) এবং বুচ উইলমোর (Butch Wilmore)। আট দিনের একটি ছোট্ট মিশনের জন্য তাঁরা মহাকাশে গিয়েছিলেন। তবে মহাকাশযানে প্রযুক্তিগত ত্রুটির কারণে এই অভিযান দীর্ঘ নয় মাসে পরিণত হয়। অভিকর্ষহীন মহাশূন্যে দীর্ঘ সময় তাঁদের কাটাতে হয় তাঁদের। তবে এবার স্পেসএক্স-এর (SpaceX) ‘ড্রাগন’ মহাকাশযানে চড়ে তাঁরা অবশেষে ফিরতে চলেছেন পৃথিবীতে।

তবে পৃথিবীতে ফিরে মহাকাশের জীবন মিস করবেন সুনীতা, একথা তিনি নিজেই জানিয়েছেন কয়েকমাস আগেই। আন্তর্জাতিক স্পেস স্টেশনে বসে দেওয়া এক সাক্ষাৎকারে সুনীতা জানিয়েছিলেন, তিনি মহাকাশের প্রতিটি মুহূর্ত মিস করবেন। মহাকাশে কাটানো এই দীর্ঘ সময় তাঁকে নতুন এক দৃষ্টিভঙ্গি দিয়েছে, যা তিনি পরবর্তী জীবনেও ধরে রাখতে চান। তাঁর কথায়, “আমি এই অনুপ্রেরণা এবং দৃষ্টিভঙ্গির স্ফুলিঙ্গ হারাতে চাই না। যখন আমি এখান থেকে চলে যাব, তখনও এটা রেখে দিতেই হবে।”

আরও পড়ুন: মহাকাশে ৯ মাসের ওভারটাইম! বাড়তি কত বেতন পাবেন সুনীতারা?

উল্লেখ্য, এবার নিয়ে তৃতীয়বার মহাকাশে গেলেন ভারতীয় বংশোদ্ভুত এই মহিলা মহাকাশচারী। এই সময়ে তিনি নিজের চোখে আন্তর্জাতিক স্পেস স্টেশনকে সময়ের সঙ্গে পরিবর্তিত হতে দেখেছেন। দীর্ঘ সময় মহাকাশে কাটানোর ফলে নতুনভাবে সমস্যার সমাধান করার ক্ষমতাও অর্জন করেছেন। তবে টানা ন’মাস এভাবে মহাকাশে থাকার ফলে তাঁর পরিবার ও বন্ধুরা যে উদ্বেগের মধ্যে ছিলেন, তাও বলেছেন সুনীতা। তিনি বলেন, “আমাদের জন্য এই মিশন আকর্ষণীয় ও দারুণ অভিজ্ঞতা ছিল। প্রতিদিনই আমরা নির্দিষ্ট কিছু কাজ করতাম। কিন্তু আমাদের পরিবার ও বন্ধুরা এই অনিশ্চয়তায় ছিলেন যে, আমরা কবে ফিরতে পারব। সেটাই তাঁদের জন্য সবচেয়ে কঠিন বিষয় ছিল।”

All the hugs. ?

The hatch of the SpaceX Dragon spacecraft opened March 16 at 1:35 a.m. ET and the members of Crew-10 entered the @Space_Station with the rest of their excited Expedition 72 crew. pic.twitter.com/mnUddqPqfr

— NASA’s Johnson Space Center (@NASA_Johnson) March 16, 2025

ইতিমধ্যে রবিবার আইএসএস-এ পৌঁছে গিয়েছেন নতুন চার মহাকাশচারী। তাঁদের মধ্যে রয়েছেন নাসা-র অ্যান ম্যাক্লেন ও নিকোল আইয়ার্স, জাক্সা-র টাকুয়া ওনিশি এবং রসকসমস-এর কিরিল পেসকভ। তাঁদের সঙ্গে ইতিমধ্যে সাক্ষাৎ হয়েছে সুনীতা ও উইলমোরের। তাই নতুন ক্রু সদস্যদের কাছে দায়িত্ব বুঝিয়ে দিয়ে এবার পৃথিবীতে ফেরার প্রস্তুতি নিচ্ছেন তাঁরা।